Í opinskáu forsíðuviðtali við Mannlíf talar Tobba Marinós um systur sína sem lést árið 2016 . Tobba segir jólin erfiðan tíma fyrir fjölskyldur sem eru í sorg og hennar fjölskyldu enga undantekningu frá þeirri reglu . „ Við vorum fjögur systkinin , “ segir hún og það dimmir dálítið yfir henni . „ Ég á bróður sem er þremur árum eldri en ég og litla systur sem er 25 ára og býr í Bretlandi . Ég er einmitt að flytja hana inn í þessari viku svo hún geti passað börnin á meðan við mamma erum hérna í granólaframleiðslunni því ég er auðvitað bara eins og sjómannskona í desember . Ég átti eina systur í viðbót , Regínu , sem var næstyngst , en hún lést í maí 2016 . “ Það er auðheyrt að Tobba á erfitt með að tala um dauða systur sinnar , en hún varð bráðkvödd á heimili foreldra þeirra og það var Tobba sem kom að henni . „ Ég er eiginlega ekki komin á þann stað að geta rætt það , “ segir hún hreinskilnislega . „ Þetta er eitthvað sem maður er enn þá að vinna úr og langt í það að ég geti mikið rætt það . En ég get sagt að síðan hún dó er lífið verra og verður verra og maður sjálfur verri . Það er eiginlega engin leið til að lýsa því , þetta er bara svarthol . Sumir dagar ganga betur en aðrir en stundum er maður alveg ónýtur . Mér finnst svo skrýtið hvað fólk virðist eiga erfitt með að skilja það . Ekkert mjög löngu eftir að systir mín dó var fólk farið að spyrja hvort mamma og pabbi væru eitthvað að koma til . Eins og þau hefðu fengið flensu . Það er alveg sturlað . “ Jólin eru erfiður tími fyrir fjölskyldur sem eru í sorg og Tobba segir sína fjölskyldu enga undantekningu frá þeirri reglu . „ Besta útskýringin sem ég hef séð á sorg var þegar Nick Cave , sem missti son sinn í hræðilegu slysi , sagði í viðtali að sorgin væri eins og teygja , “ segir hún . „ Teygjan gefur mismikið eftir , stundum finnst manni að manni gangi bara ágætlega að díla við þetta og að nú sé maður kominn yfir erfiðasta hjallann , en svo er manni kippt til baka á byrjunarreit . Það er ekkert hægt að mæla sorg í mánuðum eða árum . Ég hef farið í sálfræðimeðferðir og svo framvegis og reynt að stytta mér leið eins og hægt er , en það virkar ekki . Foreldrar mínir hafa staðið sig ótrúlega vel og við reynum öll að hjálpast að við að komast í gegnum þetta , ekki síst á þessum tíma í kringum jólin . “